钦定古今图书集成/明伦汇编/官常典/第539卷 > 周贤
## 钦定古今图书集成/明伦汇编/官常典/第539卷 > 周贤

按《明外史》本传：“贤，滁人，袭宣府前卫千户。景泰初，累
功至都指挥佥事，守备西猫儿峪，助副总兵孙安守
石八城，寻充右参将，代安镇守。兀良哈入寇，总兵官
过兴令宣府副将杨信及贤合击，贤不俟信，径击败
之。信被劾，都御史李秉言信缓师，贤亦弃约。帝两宥
之。天顺初，总兵官杨能奏擢都督佥事。能以寇驻塞”
下，檄贤与大军会。失期，征下狱，以故官赴宁夏，隶定
远伯石彪。寇二万骑入安边营，彪率贤等击之，连战
皆捷，追至野马涧、半坡墩，寇大败。而贤追不已，中流
矢卒。诏赠都督同知。贤初下吏，自以不复用。及释罪感激誓死报。竟如其志。